Dmitri Kolker

Dmitri Borissovitš Kolker (7. juuni 1968 Novosibirsk – 2. juuli 2022 Moskva) oli vene füüsik, laserfüüsika, mittelineaarse optika ja spektroskoopia spetsialist. Novosibirski Riikliku Ülikooli kvantoptiliste tehnoloogiate labori juhataja, Novosibirski Riikliku Tehnikaülikooli professor. 

30. juunil 2022 arreteeriti Kolker süüdistatuna riigireetmises kahtlustatuna otse haiglas, tal oli neljanda staadiumi vähk. Kaks päeva hiljem suri Moskva haiglas, kuhu ta viidi eeluurimisvanglast.

Elulugu 
Tema vanaisa Jossif Kolker oli Novosibirski Riikliku Tehnikaülikooli lennundusteaduskonna rajaja.

2001. aastal kaitses Venemaa Teaduste Akadeemia Siberi filiaali Laserfüüsika Instituudi juures kandidaadikraadi teemal "Täpse laser-muooniumspektroskoopia sageduse etalon 732 nm." 2011. aastal kaitses Venemaa Teaduste Akadeemia Siberi filiaali V. E. Zujevi nimelise Atmosfääri Optika Instituudi juures doktoritöö teemal "Parameetrilistel valgusgeneraatoritel põhinevad laseroptilised sagedussüntesaatorid." 

Venemaa Teaduste Akadeemia Siberi filiaali Laserfüüsika Instituudi ja Novosibirski Riikliku Ülikooli kvantoptiliste tehnoloogiate labori juhataja ning Novosibirski Riikliku Tehnikaülikooli lasersüsteemide osakonna professor.

30. juunil 2022 vahistati Novosibirski Sovetski rajoonikohtu otsusega Novosibirski "Avicenna" erakliinikus, kus ta viibis neljandas staadiumis oleva kõhunäärmevähiga, kahtlustatuna riigireetmises (Vene Föderatsiooni kriminaalkoodeksi artikkel 275). Ta toimetati Novosibirskist Moskvasse ja paigutati Lefortovo eeluurimisvanglasse. Suri 2. juulil 2022 kell 02.40 Moskva haiglas nr. 29. Pärast seda ei saanud sugulased pikka aega teadlase surnukeha kätte.  

Tema poja Maksim Kolkeri sõnul kahtlustati tema isa "Hiina Rahvavabariigile riigisaladust sisaldavate andmete edastamises" (kriminaalkoodeksi artikkel 275). 2018. aastal pidas Dmitri Kolker Hiinas venekeelseid loenguid.

Venemaa avalikkuse reaktsioon Dmitri Kolkeri surmale 
Venemaa Teaduste Akadeemia liikmeid (akadeemikuid) ja korrespondentliikmeid koondav mitteametlik ühendus 1. juuli klubi teatas 5. juulil 2022 tehtud avalduses, et "see uurimisasutuste ebainimlik tegevus rikub rängalt humanismi elementaarseid põhimõtteid", ja nõudis Kolkeri surma eest vastutavate isikute vastutusele võtmist. "Oleme nördinud, et raskelt haige isik vahi alla võeti... ja usume, et riigireetmise juhtumite uurimise kord loob lubamatult suured riskid Venemaa teadlastele teadustöö tegemisel eelkõige Venemaa jaoks kõige olulisemates teadusvaldkondades."

Tuntud Venemaa ajakirjanik ja inimõiguslane Eva Merkatševa nimetas raskesti haige Kolkeri vahistamist "ebainimlikkuse apogeeks". Aastaid riigireetmisjuhtumitega tegelenud advokaat Ivan Pavlov väitis, et Kolker vahistati Venemaa eriteenistuste poolt just seetõttu, et ta oli suremas: kui ta oleks surnud enne vahistamist oleks nende töövõit jäänud ära.

3. juulil 2022, päev Kolkeri surma, püstitati Novosibirski Akademgorodoki linnaosas  akadeemik Valentin Koptjugi mälestussamba juurde mälestussilt Dmitri Kolkeri ja tema kolleegi Anatoli Maslovi auks, kes samuti arreteeriti süüdistatuna riigireetmises. Sama päeva õhtuks oli silt kadunud ning monumendi juurde ilmus politsei. Järgmisel päeval, 4. juulil kerkis akadeemik Mihhail Lavrentjevi monumendi juurde taas spontaanne Dmitri Kolkeri mälestussilt, mille politsei kiiresti likvideeris. Lisaks mälestussiltidele jagati Novosibirskis Dmitri Kolkerile pühendatud lendlehti ja plakateid.

Viited 

Venemaa füüsikud
Sündinud 1968
Surnud 2022